Propunere de DECIZIE A CONSILIULUI de modificare și de extindere a perioadei de aplicare a Deciziei 2007/641/CE privind încheierea consultărilor cu Republica Insulelor Fiji în temeiul articolului 96 din Acordul de parteneriat ACP-CE și al articolului 37 din Instrumentul de cooperare pentru dezvoltare /* COM/2012/0460 final - 2012/0225 (NLE) */





EXPUNERE DE MOTIVE 1. Lovitura de stat militară din decembrie 2006 a dus la deschiderea consultărilor în temeiul articolului 96 din Acordul de la Cotonou revizuit. Acestea au avut ca rezultat, în aprilie 2007, convenirea unor angajamente privind drepturile omului, principiile democratice și statul de drept. La 1 octombrie 2007, prin Decizia 2007/641/CE, Consiliul a adoptat, pentru Fiji, măsuri corespunzătoare menite să creeze un nivel de paralelism între respectarea, de către Fiji, a angajamentelor convenite și cooperarea pentru dezvoltare. 2. La 10 aprilie 2009, președintele Republicii Fiji a abrogat Constituția, i-a demis pe toți judecătorii și a declarat că alegerile vor avea loc cel târziu în septembrie 2014. Astfel, Fiji a încălcat, unilateral, angajamentele-cheie pe care și le asumase față de UE în aprilie 2007. Acest lucru s-a întâmplat după ce Curtea de Apel declarase ilegală instituirea guvernului militar în urma loviturii de stat din 2006. Fiji a fost, de asemenea, plasată în stare de urgență, iar libertatea de expresie a fost limitată substanțial. 3. În urma acestor evoluții negative, Consiliul a hotărât, la 24 septembrie 2009, prin Decizia 2009/735/CE, să extindă până la 31 martie 2010 valabilitatea măsurilor adoptate în legătură cu Fiji, prevăzute în Decizia 2007/641/CE, care urma să expire la 1 octombrie 2009. Din cauza unor întârzieri ulterioare în ceea ce privește punerea în aplicare a angajamentelor convenite cu UE, Consiliul a decis, la 29 martie 2010, prin Decizia 2010/208/UE, să extindă până la 1 octombrie 2010 valabilitatea măsurilor corespunzătoare pentru Fiji, prevăzute în Decizia 2007/641/CE, și apoi a decis din nou, la 27 septembrie 2010, prin Decizia 2010/589/UE, să extindă valabilitatea acestor măsuri până la 31 martie 2011, la 31 martie 2011, prin Decizia 2011/219/UE, până la 30 septembrie 2011, iar la 26 septembrie 2011, prin Decizia 2011/637/UE, până la 30 septembrie 2012. 4. Majoritatea alocărilor din 2010 pentru Fiji în cadrul măsurilor de însoțire pentru fostele țări semnatare ale Protocolului privind zahărul, condiționate de realizarea de progrese în ceea ce privește continuarea procesului democratic au fost anulate în mai 2010, însă o parte din aceste alocări a fost pusă deoparte pentru a se acorda asistență directă, prin intermediul delegației UE din Suva, populației care depinde direct de producția de zahăr, în vederea reducerii consecințelor sociale negative. 5. Pentru perioada 2011-2013, valoarea orientativă a fondurilor alocate Republicii Fiji a fost stabilită la 51, 094 milioane EUR, în conformitate cu Decizia Comisiei C(2010)8130. Ca urmare a diminuării alocărilor din grila pe 2013 pentru măsurile de însoțire pentru țările semnatare ale Protocolului privind zahărul, alocarea destinată Insulelor Fiji a fost redusă cu 2,438 de milioane EUR. Disponibilitatea (totală sau parțială) a sumei alocate va depinde, totuși, de progresele înregistrate în cadrul procesului de consultare prevăzut la articolul 96 din Acordul de la Cotonou (articolul 37 din Instrumentul de cooperare pentru dezvoltare); dacă nu se înregistrează astfel de progrese, sunt avute în vedere doar măsuri de atenuare a consecințelor sociale. 6. Având în vedere deteriorarea în continuare a situației socio-economice în Fiji, în 2011 UE a reinstituit asistența pentru dezvoltare pentru Fiji cu obiective precise, în sprijinul populațiilor vulnerabile. Această asistență nu este distribuită prin intermediul guvernului. 7. De la începutul anului 2012 se pot constata anumite evoluții pozitive, și anume suprimarea regulamentelor privind instituirea stării de urgență, la 7 ianuarie 2012, și lansarea la 9 martie 2012 a unui proces politic din care să rezulte o nouă constituție până în martie 2013, precum și restabilirea unei democrații constituționale prin noi alegeri parlamentare, care vor avea loc până în septembrie 2014. Cu toate acestea, persistă unele restricții privind exercitarea anumitor drepturi ale omului și libertăți fundamentale. 8. Având în vedere considerațiile menționate anterior, Uniunea Europeană ar trebui, în acest stadiu, să adapteze și să extindă politica actuală și măsurile corespunzătoare. 9. Prin urmare, Comisia propune Consiliului modificarea măsurilor corespunzătoare pentru a încuraja Fiji să continue pe calea reinstaurării democrației, a statului de drept și a respectării depline a drepturilor omului și a libertăților fundamentale, precum și prelungirea cu încă 12 luni a perioadei de aplicare, până la 30 septembrie 2013. 10. UE ar trebui să mențină un dialog periodic și un angajament politic permanent cu Fiji. Prin urmare, decizia ar trebui să facă obiectul unei reexaminări constante. 11. Se propune notificarea prezentei decizii guvernului interimar din Fiji, prin proiectul de scrisoare anexat, adresat președintelui Nailatikau, precum și informarea acestuia cu privire la faptul că (a) UE salută evoluțiile pozitive recente din Fiji către o revenire la un regim democratic și încurajează măsurile suplimentare, în special în ceea ce privește restricțiile rămase privind drepturile omului și libertățile fundamentale; (b) UE își menține angajamentul de a continua dialogul politic intensificat în temeiul articolului 8 din Acordul de la Cotonou; (c) evaluarea progreselor înregistrate în sensul restabilirii ordinii constituționale va fi continuată de UE, care va ține seama de aceste progrese în cadrul viitoarelor decizii privind cooperarea pentru dezvoltare și, în acest sens, UE este dispusă să se angajeze în pregătirea procesului de programare pentru cel de al 11-lea FED și să notifice în timp util o alocare națională orientativă în acest proces, în timp ce finalizarea, semnarea și punerea în aplicare a documentelor de programare ale celui de al 11-lea FED vor fi avute în vedere împreună cu guvernul ales în mod democratic și (d) o misiune de evaluare întemeiată pe articolul 96 și un dialog oficial, care se vor desfășura după încheierea cu succes a unui proces amplu de consultare constituțională, credibil și transparent, preconizat a avea loc până în luna martie 2013, ar putea conduce la o revizuire pozitivă ulterioară a măsurilor adecvate, dacă progresele constatate permit acest lucru. 12. Modificările aduse măsurilor adecvate reprezintă un prim răspuns prudent la evoluțiile relevante produse recent și permit, în special, lansarea discuțiilor privind programarea celui de al 11-lea FED, precum și notificarea Insulei Fiji cu privire la alocarea orientativă care îi este destinată în cadrul celui de al 11-lea FED, de îndată ce deciziile necesare privind stabilirea următorului FED o vor permite. Substanța măsurilor actuale nu se modifică. Concluzie Având în vedere cele de mai sus, se solicită Consiliului să adopte proiectul de propuneri de decizie a Consiliului, prezentat în continuare, de modificare și de extindere a perioadei de aplicare a măsurilor corespunzătoare adoptate cu privire la Republica Fiji. 2012/0225 (NLE) Propunere de DECIZIE A CONSILIULUI de modificare și de extindere a perioadei de aplicare a Deciziei 2007/641/CE privind încheierea consultărilor cu Republica Insulelor Fiji în temeiul articolului 96 din Acordul de parteneriat ACP-CE și al articolului 37 din Instrumentul de cooperare pentru dezvoltare CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul de parteneriat dintre membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000[1] , astfel cum a fost revizuit la Ouagadougou, Burkina Faso, la 22 iunie 2010[2] (denumit în continuare „Acordul de la Cotonou”), în special articolul 96, având în vedere Acordul intern încheiat între reprezentanții guvernelor statelor membre, reuniți în cadrul Consiliului, cu privire la măsurile care trebuie adoptate și la procedurile care trebuie urmate pentru punerea în aplicare a Acordului de la Cotonou[3], în special articolul 3, având în vedere Regulamentul (CE) nr. 1905/2006 al Parlamentului European și al Consiliului din 18 decembrie 2006 de stabilire a unui instrument de finanțare a cooperării pentru dezvoltare (denumit în continuare „Instrumentul de cooperare pentru dezvoltare”)[4], în special articolul 37, având în vedere propunerea Comisiei Europene, întrucât: (1) Decizia 2007/641/CE a Consiliului[5] a fost adoptată pentru a se lua măsurile corespunzătoare în urma încălcării elementelor esențiale menționate la articolul 9 din Acordul de la Cotonou, și a valorilor menționate la articolul 3 din Instrumentul de cooperare pentru dezvoltare. (2) Aceste măsuri au fost extinse prin Decizia 2009/735/CE a Consiliului[6] și, ulterior, prin Deciziile 2010/208/UE[7], 2010/589/UE[8] , 2011/219/UE[9] și 2011/637/UE[10] ale Consiliului, întrucât nu numai că Republica Fiji mai trebuie să pună în aplicare angajamente importante asumate în cadrul consultărilor purtate în aprilie 2007 privind elemente esențiale din Acordul de la Cotonou, dar au avut loc și evoluții negative importante în ceea ce privește unele dintre aceste angajamente. (3) Cu toate acestea, de la începutul anului 2012, se pot constata unele evoluții pozitive în ceea ce privește reinstaurarea democrației în Fiji, care ar trebui să fie recunoscute și, prin urmare, ar trebui să se ia în considerare o nouă perspectivă privind programarea viitoarei asistențe pentru dezvoltare. (4) Decizia 2007/641/CE expiră la 30 septembrie 2012. Este oportun să se actualizeze conținutul său și să se extindă în consecință termenul de valabilitate al acesteia, ADOPTĂ PREZENTA DECIZIE: Articolul 1 Decizia 2007/641/CE se modifică după cum urmează: (1) La articolul 3, paragraful al doilea se înlocuiește cu următorul text: „Expiră la 30 septembrie 2013. Se reexaminează periodic, cel puțin o dată la șase luni.”; (2) Anexa se înlocuiește cu anexa la prezenta decizie. Articolul 2 Scrisoarea din anexa la prezenta decizie este adresată Republicii Fiji. Articolul 3 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele […] ANEXĂ Proiect de scrisoare, E.S. Ratu Epeli NAILATIKAU Președintele Republicii Fiji Suva Republica Fiji Domnule Ambasador, Uniunea Europeană (UE) acordă o importanță deosebită dispozițiilor articolului 9 din Acordul de la Cotonou și articolului 3 din Instrumentul de cooperare pentru dezvoltare. Parteneriatul ACP-CE se întemeiază pe respectarea drepturilor omului, a principiilor democratice și a statului de drept, care constituie elementele esențiale ale Acordului de la Cotonou și reprezintă fundamentul relațiilor noastre. La 11 decembrie 2006, Consiliul UE a condamnat lovitura de stat militară din insulele Fiji. În temeiul articolului 96 din Acordul de la Cotonou și având în vedere că lovitura de stat militară din 5 decembrie 2006 a constituit o încălcare a elementelor esențiale enumerate la articolul 9 din acest acord, UE a invitat Fiji la consultări, astfel cum se prevede în Acordul de la Cotonou, în vederea examinării atente a situației și, după caz, pentru a se adopta măsuri de remediere. Partea oficială a acestor consultări a demarat la Bruxelles la 18 aprilie 2007. UE a fost mulțumită de faptul că, în acel moment, guvernul interimar a confirmat o serie de angajamente-cheie privind drepturile omului și libertățile fundamentale, respectarea principiilor democratice și a statului de drept, astfel cum se menționează mai jos, propunând o serie de măsuri pozitive pentru punerea în aplicare a acestora. Constatăm cu regret că de atunci au avut loc o serie de evenimente negative, în special în luna aprilie 2009, ceea ce înseamnă că Fiji încalcă în prezent o serie de angajamente pe care și le-a asumat. Este vorba, în special, de abrogarea Constituției, de întârzierea considerabilă a organizării alegerilor parlamentare și de încălcarea drepturilor omului. Cu toate că punerea în aplicare a angajamentelor a fost întârziată în mod considerabil, majoritatea acestor angajamente rămân foarte relevante pentru situația actuală din Fiji și, prin urmare, sunt atașate la prezenta scrisoare. Având în vedere că Fiji a decis, în mod unilateral, să încalce o serie de angajamente-cheie, acest fapt a antrenat pierderi în ceea ce privește fondurile pentru dezvoltare destinate Insulelor Fiji. De la începutul anului 2012 au fost adoptate unele măsuri pozitive, și anume suprimarea regulamentelor privind instituirea stării de urgență la 7 ianuarie 2012 și anunțarea la 9 martie a unui proces politic din care să rezulte o nouă Constituție până în martie 2013 și reinstaurarea democrației constituționale prin noi alegeri parlamentare, până în septembrie 2014. Cu toate acestea, persistă unele restricții privind anumite drepturi ale omului și libertăți fundamentale. Recunoscând aceste evoluții și în spiritul parteneriatului care constituie piatra de temelie a Acordului de la Cotonou, UE își exprimă disponibilitatea de a se angaja într-un dialog oficial nou cu privire la aceste evoluții. Un astfel de dialog ar putea fi avut în vedere cu ocazia unei misiuni de evaluare întemeiată pe articolul 96, după încheierea cu succes a unui proces de consultare constituțională, cuprinzător, credibil și transparent, prevăzut pentru martie 2013. Prin urmare, UE a decis să extindă măsurile corespunzătoare existente pentru Fiji și să le modifice ca prim răspuns la măsurile luate de Fiji, de natură să permită, în special, lansarea discuțiilor de programare pentru cel de al 11-lea FED, precum și notificarea în timp util a unei alocări indicative pentru Fiji. Finalizarea, semnarea și punerea în aplicare a documentelor de programare pentru cel de al 11-lea FED vor fi avute în vedere împreună cu viitorul guvern ales în mod democratic. În consecință, este foarte important ca guvernul interimar să se angajeze în desfășurarea unui proces de consultare constituțională cuprinzător, credibil și transparent și a unui dialog politic intern și să respecte angajamentele asumate, în special cu privire la drepturile omului și la statul de drept și să suprime restricțiile rămase. Poziția UE este și va fi mereu ghidată de elementele esențiale ale Acordului de parteneriat de la Cotonou, precum și de principiile sale fundamentale, în special cu privire la rolul crucial al dialogului și al îndeplinirii obligațiilor reciproce, dar trebuie subliniat că UE nu a ajuns la concluzii preliminare cu privire la rezultatul acestui dialog. În cazul în care revizuirea preconizată și dialogul au un rezultat pozitiv, UE se angajează să efectueze în viitor o revizuire pozitivă a măsurilor respective. În schimb, dacă situația din Fiji nu se ameliorează, se vor înregistra noi pierderi în ceea ce privește fondurile pentru dezvoltare destinate Insulelor Fiji. În special, evaluarea progreselor suplimentare obținute, menite să restabilească ordinea constituțională, va constitui un punct de reper pentru UE în deciziile viitoare pe care le va lua cu privire la programul indicativ național pentru Fiji în cadrul celui de al 11-lea Fond european de dezvoltare. Înainte ca dialogul oficial să aibă loc, UE invită Republica Insulelor Fiji să continue și să intensifice dialogul politic. Măsurile corespunzătoare sunt următoarele: – ajutorul umanitar și sprijinul direct acordat societății civile și populațiilor vulnerabile pot fi menținute; – activitățile de cooperare în curs de desfășurare, în special cele care au loc în temeiul celui de al 8-lea și al 9-lea FED, au fost autorizate să continue; – activitățile de cooperare care pot contribui la restabilirea democrației și la ameliorarea guvernanței pot fi continuate, cu excepția unor circumstanțe cu totul excepționale; – a fost autorizată continuarea aplicării măsurilor de însoțire a reformei sectorului zahărului pentru anul 2006. Acordul de finanțare a fost semnat, la nivel tehnic, de către Fiji, la 19 iunie 2007. Trebuie menționat că Acordul de finanțare include o clauză suspensivă; – subvenția pentru zahăr aferentă anului 2007 este zero; – disponibilitatea alocării unei subvenții pentru zahăr aferentă anului 2008 a fost condiționată de dovedirea pregătirii la timp și în mod credibil a alegerilor, în conformitate cu angajamentele convenite, în special în ceea ce privește recensământul, reorganizarea limitelor circumscripțiilor electorale și reforma electorală în conformitate cu Constituția, luarea de măsuri pentru a asigura funcționarea Biroului Electoral, inclusiv numirea unui supraveghetor al alegerilor până la 30 septembrie 2007, în conformitate cu Constituția. această subvenție pentru zahăr în 2008 s-a pierdut la 31 decembrie 2009; – subvenția pentru zahăr aferentă anului 2009 a fost anulată în luna mai 2009 din cauza faptului că guvernul interimar a decis amânarea alegerilor generale până în septembrie 2014; – subvenția pe 2010 a fost anulată înainte de 1 mai 2010, întrucât nu s-a înregistrat niciun progres în ceea ce privește continuarea procesului democratic; cu toate acestea, dată fiind situația critică din sectorul zahărului, o parte din suma alocată a fost pusă în rezervă pentru asistență directă oferită populației direct dependente de producția de zahăr, în vederea reducerii consecințelor sociale negative. Aceste fonduri sunt gestionate în mod centralizat de Delegația UE la Suva și nu sunt distribuite prin intermediul guvernului; – pot fi continuate pregătirile și eventuala semnare a programului indicativ multianual privind măsurile de însoțire a reformei sectorului zahărului pentru perioada 2011-2013; – disponibilitatea alocării indicative în cadrul programului indicativ multianual pentru măsurile de însoțire pentru țările semnatare ale fostului Protocol privind zahărul 2011-2013 va fi condiționată de încheierea unui acord în cadrul procesului de consultare; în lipsa unui astfel de acord, pentru finanțare în cadrul acestei alocări se vor lua în considerare doar măsurile menite să atenueze consecințele sociale; – pregătirea programării pentru cel de al 11-lea FED poate fi lansată, astfel încât Fiji să poată fi notificată în timp util cu privire la o alocare indicativă; – s-ar putea lua în considerare furnizarea unui sprijin specific pentru pregătirea și punerea în aplicare a angajamentelor-cheie, în special pentru sprijinirea pregătirii și/sau organizării alegerilor; – cooperarea regională și participarea Republicii Fiji la aceasta nu sunt afectate; – monitorizarea angajamentelor se va face în conformitate cu dispozițiile prevăzute în anexa la prezenta scrisoare referitoare la dialogul periodic și la cooperarea efectivă. Se vor efectua misiuni de evaluare și de monitorizare și vor fi întocmite rapoarte. Mai mult, UE se așteaptă ca Fiji să coopereze pe deplin cu Forumul Insulelor din Pacific în privința punerii în aplicare a recomandărilor Grupului persoanelor eminente, aprobate de Forumul miniștrilor afacerilor externe la reuniunea de la Vanuatu din 16 martie 2007. În acest context, UE salută progresele realizate recent cu Grupul de contact ministerial al Forumului Insulelor din Pacific instituit pentru monitorizarea progreselor înregistrate de Fiji în pregătirea alegerilor și revenirea la democrație. Uniunea Europeană va continua să urmărească îndeaproape situația din Fiji. În temeiul articolului 8 din Acordul de la Cotonou, se va menține un dialog politic intensificat cu Fiji pentru a se asigura respectarea drepturilor omului, reinstaurarea democrației și respectarea statului de drept până când ambele părți vor conveni că intensificarea dialogului și-a atins obiectivul. În cazul în care punerea în aplicare a angajamentelor luate de guvernul interimar este încetinită, oprită sau compromisă, UE își rezervă dreptul de a readapta măsurile corespunzătoare. Uniunea Europeană subliniază faptul că privilegiile acordate Fiji în cadrul cooperării cu UE depind de respectarea elementelor esențiale ale Acordului de la Cotonou și a principiilor prevăzute în Instrumentul de cooperare pentru dezvoltare. Pentru ca UE să fie convinsă de faptul că guvernul interimar este dispus întru totul să-și respecte angajamentele asumate, este esențial să se realizeze progrese rapide și substanțiale în sensul îndeplinirii angajamentelor convenite. Cu deosebită considerație, Adoptată la Bruxelles, Pentru Consiliu || Pentru Comisie C. ASHTON Președinte || A. PIEBALGS Comisar Anexă la anexă ANGAJAMENTE CONVENITE CU REPUBLICA INSULELOR FIJI . A. Respectarea principiilor democratice Angajamentul nr. 1 Alegeri parlamentare libere și corecte vor avea loc în termen de 24 de luni de la data de 1 martie 2007, sub rezerva concluziilor rezultate în urma evaluării ce va fi efectuată de auditorii independenți numiți de Secretariatul Forumului Insulelor din Pacific. Procesele premergătoare organizării alegerilor vor fi monitorizate, adaptate și revizuite în comun, în funcție de necesități, în baza unor criterii stabilite de comun acord. Aceasta înseamnă, în special, următoarele: – până la 30 iunie 2007, guvernul interimar va adopta un calendar cu date de finalizare a diverselor acțiuni ce trebuie întreprinse pentru pregătirea noilor alegeri parlamentare; – acest calendar va preciza perioada în care vor avea loc recensământul, reorganizarea limitelor circumscripțiilor electorale și reforma electorală; – stabilirea limitelor circumscripțiilor electorale și reforma electorală se vor efectua în conformitate cu Constituția; – se vor lua măsuri pentru a asigura funcționarea Biroului Electoral, inclusiv numirea unui supraveghetor al alegerilor până la 30 septembrie 2007, în conformitate cu Constituția; – numirea vicepreședintelui se va face în conformitate cu Constituția. Angajamentul nr. 2 Atunci când adoptă inițiative politice și modificări de importanță majoră în domenii precum cel legislativ, fiscal și altele, guvernul interimar va ține seama de consultările cu societatea civilă și cu alte părți interesate relevante. B. Statul de drept Angajamentul nr. 1 Guvernul interimar va face tot ce îi stă în putință pentru a împiedica declarații ale agențiilor de securitate menite să intimideze. Angajamentul nr. 2 Guvernul interimar susține Constituția din 1997 și garantează funcționarea normală și independentă a instituțiilor constituționale, precum Comisia drepturilor omului din Fiji, Comisia pentru funcțiile publice și Comisia pentru funcțiile publice constituționale. Independența substanțială și funcționarea Great Council of Chiefs (Marele Consiliu al Șefilor) va fi menținută. Angajamentul nr. 3 Independența justiției este respectată pe deplin, justiției i se permite să acționeze liber, iar hotărârile sale sunt respectate de toate părțile în cauză și, în special: – guvernul interimar se angajează să numească membrii tribunalului în temeiul secțiunii 138 punctul (3) din Constituție până la 15 iulie 2007; – orice numire și/sau demitere a unui judecător va fi efectuată pe viitor cu respectarea strictă a dispozițiilor constituționale și a normelor procedurale; – nu va exista nicio situație, de nicio natură, de amestec al armatei și al poliției sau al guvernului interimar în funcționarea justiției, inclusiv în ceea ce privește respectul deplin pentru profesia juridică. Angajamentul nr. 4 Toate procedurile penale legate de acte de corupție se desfășoară prin intermediul căilor juridice adecvate, iar orice alt tip de organisme care ar putea fi înființate pentru a investiga cazurile presupuse de corupție vor funcționa în limitele constituționale. C. Drepturile omului și libertățile fundamentale Angajamentul nr. 1 Guvernul interimar va lua toate măsurile necesare pentru a facilita investigarea tuturor acuzațiilor de încălcare a drepturilor omului și acestea vor fi tratate în conformitate cu diversele proceduri și în cadrul forurilor prevăzute de legislația Insulelor Fiji. Angajamentul nr. 2 Guvernul interimar va abroga regulamentele din mai 2007 privind instituirea stării de urgență, sub rezerva unor amenințări la adresa securității naționale, a siguranței și a ordinii publice. Angajamentul nr. 3 Guvernul interimar se angajează să asigure funcționarea Comisiei drepturilor omului din Fiji în deplină independență și în conformitate cu Constituția. Angajamentul nr. 4 Libertatea de expresie și libertatea presei, în toate formele, sunt pe deplin respectate, astfel cum prevede Constituția. D. Urmărirea respectării angajamentelor Angajamentul nr. 1 Guvernul interimar se angajează să păstreze un dialog periodic în vederea verificării progreselor realizate și acordă acces deplin reprezentanților și autorităților UE și ale Comisiei Europene la informațiile privind toate chestiunile legate de drepturile omului, de restabilirea pașnică a democrației și a statului de drept în Fiji. Angajamentul nr. 2 Guvernul interimar cooperează pe deplin cu orice misiune a UE pentru evaluarea și monitorizarea progreselor. Angajamentul nr. 3 Guvernul interimar transmite rapoarte privind progresele înregistrate o dată la trei luni, începând cu 30 iunie 2007, privind elementele esențiale ale Acordului de la Cotonou și angajamentele asumate. Se ia notă de faptul că anumite chestiuni pot fi rezolvate în mod eficace doar printr-o abordare pragmatică, cu recunoașterea realităților din prezent și punerea accentului pe viitor. [1] JO L 317, 15.12.2000, p. 3. [2] JO L 287, 4.11.2010, p. 3. [3] JO L 317, 15.12.2000, p. 376. [4] JO L 378, 27.12.2006, p. 41-71. [5] JO L 260, 5.10.2007, p. 15. [6] JO L 262, 6.10.2009, p. 43. [7] JO L 89, 9.4.2010, p. 7. [8] JO L 260, 2.10.2010, p.10 -15. [9] JO L 93, 7.4.2011, p.2 -8. [10] JO L 252, 28.9.2011, p. 1-7.